PREDKLADACIA SPRÁVA

Ministerstvo dopravy a výstavby Slovenskej republiky (ďalej len „ministerstvo“) predkladá návrh zákona o odplatách a o poskytovaní príspevku v civilnom letectve a o zmene a doplnení niektorých zákonov (ďalej len ,,návrh zákona“) ako iniciatívny materiál.

Ministerstvo v súčasnosti, podľa možností rozpočtovej kapitoly ministerstva a možností štátneho rozpočtu, poskytuje v oblasti civilného letectva dotácie na účely bezpečnostnej ochrany letísk, výkonu záchranných a hasičských služieb a poskytovania letových prevádzkových služieb letom oslobodeným od odplát. S ohľadom na možnosť poskytovať verejné financie, formou finančného príspevku, aj na účely prevádzky letiskovej infraštruktúry a investícií do letiskovej infraštruktúry, ministerstvo vypracovalo podrobnejšiu právnu úpravu poskytovania príspevku v oblasti civilného letectva zohľadňujúc právne predpisy Európskej únie pre štátnu pomoc, rozhodnutia Európskej komisie a rozsudky Európskeho súdneho dvora vo vzťahu k oprávnenosti/neoprávnenosti, zlučiteľnosti/nezlučiteľnosti poskytnutej štátnej pomoci do letiskovej infraštruktúry. Návrh zákona predstavuje právny základ na vypracovanie schém pomoci alebo ad hoc pomoci. Zároveň sa návrhom zákona umožňuje aj obci alebo vyššiemu územnému celku poskytovať príspevok.

V návrhu zákona sa upravujú aj spoločné zásady na stanovovanie výšky letiskových odplát a systém letiskových odplát vo vzťahu k vykonávaniu obchodnej leteckej dopravy. Vytvorenie týchto spoločných pravidiel na stanovovanie letiskových odplát, resp. systému stanovovania letiskových odplát prispieva k väčšej transparentnosti a k zabráneniu diskriminácie jednotlivých leteckých dopravcov. 

V návrhu zákona sa upravujú aj spoločné zásady na stanovovanie výšky odplaty za poskytovanie leteckých navigačných služieb v súvislosti s právne záväznými aktmi Európskej únie, na základe ktorých sa môže členský štát Európskej únie rozhodnúť neuplatňovať príslušné ustanovenia právne záväzných aktov Európskej únie. S ohľadom na novú právnu úpravu zo strany Európskej únie v oblasti odplát za poskytovanie leteckých navigačných služieb, ktorá bude účinná od 1. januára 2020, sa upravuje tá časť systému spoplatňovania leteckých navigačných služieb, ktorá už nebude priamo upravená právne záväzným aktom Európskej únie. Nová právna úprava umožňuje členskému štátu Európskej únie pri dodržaní príslušných podmienok postupovať pri určovaní výšky terminálnej odplaty podľa vnútroštátnych právnych predpisov. Taktiež je potrebné pred 1. januárom 2020, kedy bude účinná nová právna úprava vo vzťahu k novému tretiemu referenčnému obdobiu, tzv. RP3, vykonať prípravu a konzultácie plánu výkonnosti a zabezpečiť jeho schválenie Európskou komisiou. S ohľadom na zabezpečenie príslušných krokov vyplývajúcich z platných právnych predpisov, je potrebné, aby účinnosť návrhu zákona bol najneskôr 1. júla 2019.

V súvislosti s navrhovanou právnou úpravou poskytovania príspevku a navrhovanými právnymi úpravami ministerstvo vypracovalo, aj na základe poznatkov z aplikačnej praxe, novely ďalších súvisiacich všeobecne záväzných právnych predpisov potrebné na vytvorenie funkčného systému poskytovania príspevkov v civilnom letectve, ktoré sa plánujú zaviesť. S ohľadom na dosiahnutie cieľa komplexnosti úpravy príslušnej oblasti, sú úpravy jednotlivých oblastí predkladané týmto jedným návrhom zákona a nie niekoľkými samostatnými návrhmi zákonov, keďže tvoria jeden funkčný celok.

Návrh zákona predpokladá pozitívne vplyvy na rozpočet verejnej správy, pozitívne vplyvy na informatizáciu a životné prostredie. Návrh zákona taktiež predpokladá pozitívne vplyvy na podnikateľské prostredie a zároveň aj negatívne vplyvy na podnikateľské prostredie. Návrh zákona nepredpokladá sociálne vplyvy, ani na služby pre občana. Uvedené vplyvy sú bližšie špecifikované v doložke vybraných vplyvov a príslušných analýzach.

Návrh zákona sa nepredkladá na vnútrokomunitárne pripomienkové konanie.

Účinnosť návrhu zákona sa navrhuje od 1. júla 2019 

Návrh zákona je v súlade s Ústavou Slovenskej republiky, ústavnými zákonmi a  nálezmi Ústavného súdu Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s právom Európskej únie.